text: Ashin Jinarakkhita mêrupakan orang Indonèsia pêrtamè nyang ditahbisin ngêjadi bhikkhu sêtêlèh 500 taun runtuhnyè kêrajèan Majapahit. Mêski dalêm pêrjalanannyè adè pro amè kontra têradêp ajaran Ashin, diè dalah tokoh pênting dalêm sêjarèh Buddha di Indonèsia modèrn. Di Indonèsia, Ashin ngêmulè pêngabdian sêrtè cêramah-cêramah Dharma kê bêrbagè daèrah sêrtè nyaba komunitas-komunitas kêpêrcayèan kayak di Dièng amè Bromo. Diè ngêbawè tradisi Thèravada dari Burma, tapi diè jugè kêbukè têradêp pêmbauran tradisi nyang udèh adè di Nusantara. Wayah ngêjadi Anagarika, diè nyêtusin idè buat nyêlênggarèin upacarè Tri Suci Waisak sêcarè nasional di Candi Borobudur. Akhirnyè, padè 22 Mei 1953, acarè ntu bêrhasil dilaksanèin.